SKRIFTLIG FORESPØRGSEL E-2201/99

af José Salafranca Sánchez-Neyra (PPE-DE) til Kommissionen

(29. november 1999)

Om: Programmet AL-INVEST

I den nye fase af AL-INVEST er der mulighed for støtte til individuelle projekter. Hvordan agter Kommissionen at garantere brugerne en smidigere forvaltning af betalingerne og dermed opfylde de fastsatte frister?

Af Kommissionens nye forslag fremgår det, at der er afsat tre millioner euro til organisation af TIPS. Har Kommissionen foretaget en evaluering af TIPS?

Kan Kommissionen forklare, hvilken merværdi TIPS har for de europæiske virksomheder, der indgår i programmet?

Samlet svar afgivet på Kommissionens vegne af Christopher Patten på skriftlige forespørgsler E-2198/99, E-2199/99, E-2200/99 og E-2201/99

(7. januar 2000)

I forbindelse med de konferencer, der blev tilrettelagt i 1999 med direkte tilknytning til fase 2 af AL-INVEST, blev der afholdt møder med de europæiske aktører ( februar 1999), de latinamerikanske aktører ( juni 1999) og de europæiske og latinamerikanske aktører ( oktober 1999, Connect, Barcelona).

Tidsplanen er kun blevet ændret nævneværdigt på et enkelt punkt: Forelæggelsen af fase 2 for Udvalget for ALA-udviklingslandene fandt sted den 23. september 1999 i stedet for den 14. oktober 1999. Denne ændring har muligvis overrasket visse aktører en smule. Grunden til ændringen af dato er enkel: Dermed har det været muligt at disponere over budgetmidlerne for fase 2 allerede fra 1999 (i stedet for som oprindeligt planlagt i 2000), således at man ikke har skullet finde en løsning på problemet med kontinuiteten mellem fase 1 og 2 af AL-INVEST.

Kommissionen har i øvrigt rettidigt modtaget henstillingerne fra de spanske Coopeco'ers møde den 20. september 1999, og agter under alle omstændigheder at tage behørigt hensyn hertil.

Kommissionen kan meddele, at den indtil 2005 vil opretholde AL-INVEST tekniske sekretariat, som yder service til virksomhederne. Dette bidrager til at sikre programmets stabilitet.

Kommissionen erkender, at der i 1998 opstod betydelige forsinkelser. Ikke desto mindre greb Kommissionen i slutningen af 1998 ind ved at stille detaljerede oplysninger til rådighed for støttemodtagerne for at hjælpe dem med at fremlægge deres dossierer. Der blev indført en forenklet standardkontrakt og stillet de fornødne menneskelige ressourcer til rådighed til at nedbringe betalingsforsinkelserne. Takket være disse foranstaltninger blev hele forsinkelsen indhentet i begyndelsen af 1999, og siden da har der ikke været forsinkelser i behandlingen af AL-INVEST-dossierer. Hvad angår de skader, støttemodtagerne er blevet påført, minder Kommissionen om, at der ligesom i forbindelse med alle andre projekter betales morarenter i de tilfælde, hvor det er berettiget.

Kommissionen kan meddele, at der faktisk vil blive iværksat en metode for individuel virksomhedsstøtte (ARIEL). Den skal gøre det muligt at foretage en individuel opfølgning af de forretningskontakter, der opretholdes med en partner (eller flere partnere) på den anden side af Atlanterhavet, over en periode på ca. 18 måneder. Den nye metode er mere aktiv end de sektorspecifikke møder, der afholdes i form af 3-dages møder mellem 20 virksomheder fra ét kontinent og 60 virksomheder fra et andet kontinent. Bidraget til TIPS beløb sig til 3 mio. EUR for perioden 1996-2000; for perioden 2000-2004 vil bidraget beløbe sig til 2,4 mio. EUR. Bidraget til TIPS slutter med denne fase og vil blive nedtrappet gradvis over en periode på tre år. Kommissionen har foretaget en teknisk evaluering og en finansrevision. Det elektroniske netværk mellem de sydlige lande omfatter hele den latinamerikanske region. Det giver navnlig de små og mellemstore virksomheder (SMV) i de mindst udviklede latinamerikanske lande adgang til en enestående elektronisk service. I betragtning af Internettets udvikling synes EF-støtten til TIPS på længere sigt ikke at være nødvendig.

TIPS er direkte til fordel for de latinamerikanske virksomheder og indirekte til fordel for de europæiske virksomheder, som kan få adgang til TIPS' elektroniske serviceydelser og navnlig de detaljerede oplysninger, som TIPS har indsamlet om de latinamerikanske SMV'er, der er interesserede i internationale partnerskaber (10 000 registrerede virksomheder). Desuden har Det Latinamerikanske Parlament i et brev af 13. april 1999, som formanden Juan Adolfo Singer har tilsendt Kommissionen, understreget, at det tillægger TIPS stor betydning.